سۆسیال دیموکراتەکان (ستریندبێرگ)یان بە زمانحاڵی هەژاران دەزانی، خۆی لەو بارەیەوە دەڵێت: لەوساوە ڕۆمانی (کوڕی کارەکەر ١٨٨٦)م نووسیوە، لەو چینە جیا نەبوومەتەوە. چونکە ڕەخنەی توندی لە سیستەمی پاشایەتی، کەنیسە، دابونەریت، نووسەران و سیاسەتکاران دەگرت، ئەکادیمیای سوێد ١٩٠٩ خەڵاتی نۆبێڵیان بە سەلما لاگەرلوێڤ (١٨٥٨ – ١٩٤٠) بەخشی، کە هەقبوو ستریندبێرگ یەکەمین ئەدیبی سوێدی بێت، ئەو خەڵاتە وەربگرێت. لە ١٩١٠دا وەک کاردانەوەیەک دژ بە ئەکادیمیای سوێد، بە دەستپێشخەریی چەندان ناوی ناسراوی ناو دونیای ڕۆژنامەگەری و ئەدەبی سوێد، ستریندبێرگ وەک سیمبۆڵ و شانازیی سوێد ناودێر دەکرێت و ئەوەندەیش پارەی بۆ خڕ دەکرێتەوە، بتوانێت پاشماوەی تەمەنی پێی بژی، بەبێ ئەوەی حەوجەی بەوە ببێت، بۆ دابینکردنی بژێوی بنووسێت.